མཁའ་འགྲོ་གསང་བའི་ཆོས་སྐོར་ལསཿ པྲ་ཁྲིད་གབ་གསལ་གསེར་གྱི་ལྡེའུ་མིག་བཞུགསཿརྒྱལ་བ་ཀུན་ཡུམ་ཡེ་ཤེས་མཚོ་རྒྱལ་ལཿ སྒོ་གསུམ་མི་ཕྱེད་གུས་པས་ཕྱག་འཚལ་ལོཿ པྲ་ཁྲིད་ཟབ་མོའི་གབ་པ་གསལ་བའི་ཕྱིརཿམན་ངག་གསེར་གྱི་ལྡེའུ་མིག་ལེགས་པར་བསྟནཿས་མ་ཡཿདང་པོ་གནས་དུས་སྒྲུབ་གྲོགས་ཡོ་བྱད་སོགསཿཇི་བཞིན་གཞུང་ནས་གསལ་བ་དེ་ལྟར་བྱཿ མན་ངག་སྐོར་ལ་ཕན་གནོད་ལས་ཚོགས་གཉིསཿསྔགས་ནི་རྩ་བསྙེན་རྟེན་འབྲེལ་སྙིང་པོ་སྦྱརཿ རང་རང་རྫས་ལ་ངར་བཏོན་ལས་དེ་འགྲུབཿ བསྲུང་དང་འཆིང་བའི་རིགས་ལ་འདི་ལྟ་སྟེཿ ཨོཾ་བྷནྡྷ་བྷནྡྷ་བི་ད་བི་ད་བི་ད་ཡ་བི་ད་ཡ་དྷ་ར་དྷ་ར་མ་ཧཱ་སརྦ་དུཥྟཾ་བྷྱོ་བྷྱོ་ཨུརྞ་མ་ཎི་སྭཱ་ཧཱཿ འདི་དང་རྫས་སྦྱར་སྤྲ་བ་མེར་འཕྲད་བཞིནཿ ལས་གང་འགྲུབ་པར་གདོན་མི་ཟ་བའོཿ གསོད་སོགས་རྒོལ་བ་འཇོམས་པའི་རིགས་སྔགས་ནིཿཨོཾ་ཐརྣུ་ཐརྣུ་མ་ཧཱ་ཐརྣུ་བྷནྡྷ་ཡ་ནན་ནནཿ ཆིངས་ཆིངསཿ རྦད་རྦདཿ སོད་སོདཿ མ་ར་ཡ་མ་ར་ཡཿ ཨེ་ཧུར་ཐུམ་ཏྲི་ཛཿ བྷྱོ་བྷྱོཿ འདི་ནི་མེ་རྫས་མེ་དང་མདའ་འཕྲད་བཞིནཿ བཅར་ཕོག་རྒྱུག་འགྱེལ་གཏོང་བའི་གདམས་པ་ཡིནཿ གཞན་ཡང་ཞི་རྒྱས་དབང་དྲག་གང་འོས་ཀྱིཿལས་སྔགས་ཤམས་བསྒྱུར་བ་ནི་སྤྱི་དང་འདྲཿ རྫས་དང་སྔགས་དང་དམིགས་པའི་འཁྲུལ་འཁོར་གྱིཿ ནུས་པ་བསམ་གྱིས་མི་ཁྱབ་ཚད་མེད་དེཿ གང་ཡང་དང་པོ་བསྙེན་སྒྲུབ་གནད་སོང་ཞིང་ཿ ནུས་པ་ཐོན་པའི་ཕྲིན་ལས་དེ་ལྟར་འགྲུབཿ རྩ་བའི་གནད་མེད་ཡན་ལག་ཟབ་མོར་རློམསཿ ལུང་སྟོང་ཀྭི་བཏབ་དམག་ཆ་སྒྲོག་དང་མཚུངསཿརྣལ་འབྱོར་ཉིན་བཞིན་ལྷ་སྔགས་ཏིང་འཛིན་གྱིསཿ ནུས་པའི་རྩལ་ཐོན་ཡོན་ཏན་ཆེས་ཆེར་མངོནཿམདོ་མེད་རྣམ་གཡེང་གྲོང་མཐའི་སྤྲང་པོ་ཡིསཿ སྒོ་གསུམ་བག་མེད་ཉིན་བཞིན་ལག་པ་བཀྲུཿ མན་ངག་གནད་འདོད་བསྙེན་བསྒྲུབ་བརྩོན་པར་རིགསཿ བཀའ་འདི་མ་སྲིང་དྲེགས་པའི་ཚོགས་ལ་གཉེརཿལས་ཅན་ཆོས་བདག་བུ་དང་འཕྲད་པར་ཤོགཿ ས་མ་ཡཿ རྒྱ་རྒྱ་རྒྱཿ གཏེར་རྒྱཿ སྦས་རྒྱཿ གཏད་རྒྱཿ གུ་ཧྱཿ